A BIZOTTSÁG HATÁROZATA
(2009. december 22.)
Olaszországnak a héa-sajátforrások alapjának kiszámításához bizonyos közelítő becslések alkalmazására való felhatalmazásáról
(az értesítés a C(2009) 10426. számú dokumentummal történt)
(Csak az olasz nyelvű szöveg hiteles)
(2010/7/EU, Euratom)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Atomenergia-közösséget létrehozó szerződésre,
tekintettel a hozzáadottérték-adóból származó saját források beszedésének végleges egységes rendszeréről szóló, 1989. május 29-i 1553/89/EGK, Euratom tanácsi rendeletre (1) és különösen annak 6. cikkének (3) bekezdésére,
a saját forrásokkal foglalkozó tanácsadó bizottsággal folytatott konzultációt követően,
mivel:
(1)
A közös hozzáadottértékadó-rendszerről szóló, 2006. november 28-i 2006/112/EK tanácsi irányelv (2) 371. cikke értelmében egyes tagállamok továbbra is mentesíthetnek bizonyos ügyleteket. Ezeket az ügyleteket figyelembe kell venni a héa-sajátforrások alapjának meghatározása során.
(2)
A 2006/112/EK irányelv 371. cikke értelmében Olaszország továbbra is mentesítheti az ezen irányelv X. melléklete B. részének 10. pontjában felsorolt ügyleteket.
(3)
Olaszország kérte a Bizottságot, hogy engedélyezze számára bizonyos közelítő becslések alkalmazását a héa-sajátforrások alapjának kiszámításához, mivel nem tudja pontosan kiszámítani a héa-sajátforrások alapját a héa-irányelv X. melléklete B. részének 10. pontjában felsorolt ügyletekre nézve. Az ilyen számítás valószínűsíthetően indokolatlan igazgatási terhet jelent ahhoz képest, amilyen hatást ezek az ügyletek Olaszország héa-sajátforrásainak összesített alapjára gyakorolnak. Olaszország közelítő becslések alkalmazásával képes számítást végezni az ügyletek e típusára nézve. Ezért engedélyezni kell Olaszországnak, hogy a héa-sajátforrás alapját közelítő becslések alkalmazásával számítsa ki, az 1553/89/EGK, Euratom tanácsi rendelet 6. cikke (3) bekezdésének második francia bekezdésével összhangban.
(4)
Az átláthatóság és a jogbiztonság érdekében helyénvaló korlátozni az engedély időbeli alkalmazhatóságát,
ELFOGADTA EZT A HATÁROZATOT:
1. cikk
A héa-sajátforrások alapja 2009. január 1-jétől kezdődő számításának céljából Olaszországnak engedélyezett a közelítő becslések alkalmazása a 2006/112/EK irányelv X. mellékletének B. részében említett tevékenységek következő típusaira vonatkozóan:
-
Személyszállítás (10. pont).
2. cikk
Ez a határozat 2009. január 1-jétől2013. december 31-ig alkalmazandó.
3. cikk
Ennek a határozatnak az Olasz Köztársaság a címzettje.
Kelt Brüsszelben, 2009. december 22-én.